Slovenská obchodná inšpekcia vykonala počas mesiacov júl a august 2014 kontrolnú akciu, zameranú na dodržiavanie zákona č. 377/2004 Z. z. o ochrane nefajčiarov v platnom znení. Cieľom kontrolnej akcie bolo preverenie dodržiavania ustanovení § 6 - zákazu predaja tabakových výrobkov a výrobkov, ktoré sú určené na fajčenie a neobsahujú tabak, osobám mladším ako 18 rokov a odopretie predaja týchto výrobkov osobe mladšej ako 18 rokov. 
Podľa výsledkov kontroly najviac porušení zákona bolo zistených pri predaji tabakových výrobkov maloletým osobám vo veku od 11 do 15 rokov. 

V rámci proaktívnej informačnej kampane bola II. etapa kontroly, zameraná na vekovú skupinu maloletých vo veku od 11 do 15 rokov, avizovaná už na tlačovej konferencii k predmetným výsledkom a podnikateľská verejnosť bola o pripravovanej kontrolnej akcii informovaná aj na webovej stránke SOI. 

Kontroly boli vykonávané v termíne od 13. – 26. októbra 2014 na celom území SR a to  v prevádzkových jednotkách (ďalej len „PJ“) obchodných reťazcov, v malých PJ živnostníkov, najmä: v stánkoch PNS a predajniach Tabak, v predajniach na čerpacích staniciach, v malých predajniach potravín, v prevádzkach verejného stravovania, v kaviarňach a hostincoch.

Výsledky kontroly

Inšpektormi SOI bolo vykonaných celkom 255 kontrolných nákupov, pričom odpredaj tabakových výrobkov v určenej skupine maloletých bol zistený v 41 prípadoch, čo predstavuje 16,08 %. 

Z celkového počtu bol vykonaný kontrolný nákup:
•	v 87 PJ obchodných reťazcov, odpredaj bol zistený v 15 prípadoch, t. j. 17,24 % a 
•	v 168 malých PJ, odpredaj bol zistený v 26 prípadoch, t. j. 15,48 %. 
 
Najhorší výsledok v porušeniach zákona o ochrane nefajčiarov bol zistený v Trnavskom a v Košickom kraji. V oboch prípadoch bol v 40,74 %  umožnený odpredaj TV maloletým. V Prešovskom kraji nebolo zistené žiadne pochybenie.

Okrem porušení zákona o ochrane nefajčiarov inšpektori SOI pri kontrolách  zaznamenali aj porušenie ustanovení zákona 250/2007 Z. z. o ochrane spotrebiteľa v platnom znení. Pri nákupoch vykonaných počas kontrolnej akcie maloletými nebol vydaný doklad o kúpe v 7  prípadoch zo 41 zrealizovaných nákupov, čo predstavuje 17,07 %. V 4 prípadoch vykazoval doklad o kúpe chybu, čo predstavuje  9,76 % zo všetkých zrealizovaných nákupov. 
Do kontrolnej akcie boli zahrnuté aj 4 podnety spotrebiteľov prijaté na inšpektoráte  v Košiciach a na inšpektoráte v Bratislave. 
Zameranie 3 neopodstatnených podnetov:
-	odpredaj tabakových výrobkov maloletým – 2 podnety,
-	nevydávanie dokladov o kúpe.
V jednom prípade sa preukázala opodstatnenosť podania – neuvedenie presného názvu a množstva odpredaného tovaru.

Opatrenia:

Vo všetkých  PJ boli spísané inšpekčné záznamy. V PJ so zistenými nedostatkami boli prijaté opatrenia  a uložené záväzné pokyny na ich odstránenie.
V čase predkladania informácií z jednotlivých inšpektorátov SOI boli výsledky kontrol spracovávané právnymi odbormi a pripravujú sa podklady pre začatie správnych konaní.

V jednom prípade SOI pristúpi k uloženiu exemplárnej sankcie a to v PJ Novinový stánok, Cintorínska – Rajská, Bratislava (a la maison, s. r. o.) – cigarety boli odpredané maloletej osobe vo veku 13 rokov, pričom predávajúci si žiadnym spôsobom neoveroval vek kupujúceho. Zároveň nevydal na odpredávaný tovar žiaden doklad o kúpe. Ide o opakujúci sa nedostatok, nakoľko k odpredaju cigariet došlo aj pri kontrole v roku 2013 a v júli 2014 bol v danej PJ zistený neúplný doklad o kúpe. 

Záver:

SOI od roku 2008 venuje pozornosť a cielene plánuje kontrolné akcie pri dodržiavaní ustanovení zákona o ochrane nefajčiarov a to najmä pri predaji TV maloletým. Každá takto zameraná kontrolná akcia prináša zlepšenie situácie a výrazne klesá počet odpredaja TV osobám mladším ako 18 rokov (zo 64 % v roku 2008, na dnešných 16 %). 
Nakoľko kontrolná akcia počas letných prázdnin priniesla vyššie percento negatívnych zistení vo vekovej skupine maloletých vo veku 11 - 15 rokov, SOI sa zamerala na túto vybranú skupinu maloletých. V porovnaní s ostatnou kontrolou došlo k opätovnému poklesu zistení, a preto vysoko pozitívne hodnotíme vývoj v tejto oblasti. 

Príklady porušenia zákona o ochrane nefajčiarov predajom TV maloletým osobám vo veku od 11 - 15 rokov podľa vybraných predávajúcich:

•	Lidl  z 7 vykonaných nákupov, boli v 2 prípadoch odpredané TV maloletej osobe,

•	Billa z 15 vykonaných nákupov, boli v 3 prípadoch odpredané TV maloletej osobe,

•	Tesco z 9 vykonaných nákupov, boli v 3 prípadoch odpredané TV maloletej osobe, 

•	COOP z 21 vykonaných nákupov, boli v 5 prípadoch odpredané TV maloletej osobe,

•	CBA z 10 vykonaných nákupov, boli v 1 prípade odpredané TV maloletej osobe,

•	stánky (PNS, Tabak) z 93 vykonaných nákupov boli v 15 prípadoch odpredané TV maloletej osobe, 

•	malé predajne potravín z 32 vykonaných nákupov boli v 4 prípadoch odpredané TV maloletej osobe,

•	čerpacie stanice z 19 vykonaných nákupov boli v 3 prípadoch odpredané TV maloletej osobe.

Výsledky kontroly zákazu predaja tabakových výrobkov maloletým osobám vo veku 11 - 15 rokov

Prevádzkové jednotky	Počet kontrol TV maloletí 11 - 15 	Počet prípadov predaja TV maloletí 11 - 15 	v %	

OBCH. REŤAZCE				
LIDL	7	2	28,57	
Kaufland	4	0	0,00	
Billa	15	3	20,00	
Carefour	1	0	0,00	
Tesco	9	3	33,33	
Coop	21	5	23,81	
Hypernova	4	0	0,00	
Moja Samoška	5	0	0,00	
CBA	10	1	10,00	
SAMA	2	0	0,00	
Terno	3	0	0,00	
Teo Discont	1	0	0,00	
Globus 	1	0	0,00	
Koruna	3	1	33,33	
Lippek	1	0	0,00	
Reťazce spolu	87	15	17,24	
MALÉ PJ	 	
Stánky (PNS, Tabak)	93	15	16,13	
Čerpacie stanice	19	3	15,79	
Malé predajne potravín	32	4	12,50	
Prevádzky verejného stravovania	7	1	14,29	
Kaviarne a hostince	17	3	17,65	
Malé PJ spolu	168	26	15,48	
Reťazce + malé PJ spolu	255	41	16,08	

Výsledky kontroly zákazu predaja tabakových výrobkov maloletým osobám vo veku 11 - 15 rokov

- podľa inšpektorátov SOI

Inšpektoráty SOI	počet kontrol maloletí 11 -15	počet prípadov predaja TV maloletému 11 -15	% zistených porušení 	

BRATISLAVA	44	1	2,27	
TRNAVA	27	11	40,74	
TRENČÍN	25	5	20,00	
NITRA	27	4	14,81	
ŽILINA	30	1	3,33	
BANSKÁ BYSTRICA	50	8	16,00	
PREŠOV	25	0	0,00	
KOŠICE	27	11	40,74	
S P O L U 	255	41	16,08